open-index/open-wikipedia-markdown huggingface dataset:
PaK 80

**PaK 80** (*12,8 cm Panzerabwehrkanone 80*, L/55) oli saksalainen toisen maailmansodan aikainen 128 mm:n panssarintorjuntakanuuna, jota käytettiin järeissä Jagdtiger-panssarintorjuntavaunuissa. Tykistä käytettiin myös nimeä **PaK 44**. 

PaK 80 oli saksalaisten raskain käytössä ollut panssarintorjuntatykki ja läpäisi yli 200 millimetrin panssariterästä tuhannen metrin päästä. Käytännössä tämä tarkoitti sitä että tykillä kyettiin tuhoamaan miltei kaikki vihollispanssarit vähintään 2&nbsp;000 metrin etäisyydeltä. Ampumatarvikevalikoimaan kuului panssari- ja sirpalekranaatti. Aseessa käytettiin kartussilaukausta, eli ammus ja ruutipanoksen sisältänyt kartussi ladattiin erikseen. Tähtäimenä käytettiin **WZF 2/1**-tähtäysperiskooppia, jossa oli asteikko panssarikranaateille 4&nbsp;000:een ja sirpalekranaateille 8&nbsp;000:een metriin asti.

Tykkiä valmisti Friedrich Krupp Bertha-Werke Breslaussa eli nykyisessä Puolan Wrocławissa.

## Tekniset tiedot
*Tyyppi: panssarintorjuntakanuuna
*Täydellinen nimitys: 12,8 cm Panzerabwehrkanone 80 (L/55)
*Putken pituus: 55 kaliiperia, 7&nbsp;020 mm
*Lähtönopeus: 950 m/s (panssarikranaatti), 750 m/s (sirpalekranaatti)
*Lukko: kiilalukko, sivusuunnassa liikkuva sulkukappale
*Paino lukon kanssa: 3&nbsp;300 kg  
*Rekyylin pituus: 870 mm (normaali), 900 mm (maksimi)
*Putken elinikä: 1&nbsp;000-2&nbsp;000 laukausta

## Ampumatarvikkeet
***12.8 cm Panzergranate 43 (12.8 cm Pzgr. 43)**
**Tyyppi: panssarikranaatti
**Paino: 28,3 kg
**Pituus: 496,5 mm
**Räjähdysainemäärä: 0,55 kg
**Lähtönopeus: 950 m/s
**Kartussin paino: 26,6 kg
**Kartussihylsyn paino: 11,6 kg
**Kartussin pituus: 870 mm

*Läpäisyarvot, 12,8 cm Pzgr. 43, panssariteräslevy, iskukulma 60° 
**500 m: 219 mm
**1&nbsp;000 m: 200 mm 
**1&nbsp;500 m: 187 mm

***12.8 cm Sprenggranate L/5.0 (12.8 cm Sprgr. L/5.0)**
**Tyyppi: sirpalekranaatti
**Paino: 28 kg
**Pituus: 623 mm
**Räjähdysainemäärä: 3,6 kg
**Lähtönopeus: 750 m/s
**Kartussin paino: 23,8 kg
**Kartussihylsyn paino: 11,6 kg
**Kartussin pituus: 870 mm
Banfora

**Banfora** on kaupunki lounaisessa Burkina Fasossa Comoén provinssissa, jonka pääkaupunki se on. Banfora on myös Cascadesin alueen pääkaupunki. Vuoden 2006 väestönlaskennassa itse kaupungissa oli 76&nbsp;000 asukasta, sen ympärille kasvaneessa taajamassa yhteensä lähes 110&nbsp;000 asukasta. 

Kaupungin merkittävin teollisuudenala on sokeriruokojen viljely. Banfora sijaitsee 85 km:n päässä Bobo-Dioulassosta Abidjanista Ouagadougouhun kulkevan rautatien varrella. 

Banfora on yksi Burkina Fason merkittävimmistä turistikohteista. Kaupungista pääsee helposti katsomaan vesiputouksia, virtahepojen kansoittamaa Tengrela-järveä sekä vuorikiipeilijöiden suosimaa Sindoun kalliomuodostelmaa.

Kaupungissa järjestetään sunnuntaisin vilkkaat markkinat.

## Lähteet

## Aiheesta muualla
Bernardo Provenzano

**Bernardo Provenzano** (31. tammikuuta 1933 – 13. heinäkuuta 2016 Milano) oli sisilialainen mafioso, joka toimi luultavasti koko Sisilian mafiaa johtaneen Corleone-perheen ”päälliköiden päällikkönä” (*capo di tutti capi*) edellisen päällikön Salvatore ”Toto” Riinan vangitsemisen jälkeen vuodesta 1993 alkaen. Hänet pidätettiin vuonna 2006 ja tuomittiin elinkautiseen vankeuteen.

## Ura mafiassa
Mafioso Provenzano etsintäkuulutettiin vuonna 1963, kun hän entisen Corleonen mafian johtajan Luciano Liggion käskystä osallistui Michele Navarran mafiaryhmän vahingoittamiseen. Tällöin hän tappoi kylmäverisesti kolme Navarran ryhmään kuulunutta henkilöä. Hänestä tuli Italian etsityin rikollinen, ja hänen kiinniottamisestaan luvattiin 2,2 miljoonan Yhdysvaltain dollarin palkkio.

Vuonna 1969 Provenzano tappoi jälleen kylmäverisesti ampuen Beretta 38/A:lla muun muassa mafiajohtaja Michele ”Cobra” Cavataion. Luciano Liggio, Provenzanolle pitkään toiminut johtaja, on kuvannut Provenzanoa: ”Ampuu kuin enkeli, mutta valitettavasti kanan aivot”.

Provenzanosta tuli Sisilian mafian korkein päällikkö vuonna 1993. Hänet saatiin kiinni kotikaupunkinsa Corleonen ulkopuolella Sisilian maaseudulla 43 vuoden pakoilun jälkeen 11. huhtikuuta 2006 ja siirrettiin vankilaan Palermoon ja sieltä myöhemmin erityisvankilaan Terniin. Poliisi oli neljä kuukautta aikaisemmin pidättänyt 46 henkilöä, joiden epäiltiin auttaneen Provenzanoa piileskelyssä. Tuorein kuva ennen pidätystä Provenzanosta oli vuodelta 1959.

Provenzano asetettiin syytteeseen useista kymmenistä murhista. Hän esiintyi oikeudenkäynnissä videoyhteyden välityksellä, jotta häntä ei olisi tarvinnut kuljettaa Palermoon erityisvankilasta. Provenzano tuomittiin ensin osallisuudesta kahden tutkintatuomarin, Giovanni Falconen ja Paolo Borsellinon, murhiin vuonna 1992. Hänet todettiin syylliseksi lisäksi noin 60 murhaan ja tuomittiin elinkautiseen vankeuteen. Hän kuoli vankeudessa vuonna 2016.

## Lähteet

## Aiheesta muualla
* Time Europe Magazine: ''Sicily's Invisible Man''
Jennifer Grey

**Jennifer Grey** (s. 26. maaliskuuta 1960 New York, Yhdysvallat) on yhdysvaltalainen näyttelijä. Hän on näytellyt muun muassa 1980-luvun elokuvissa *[[Vaihdetaan vapaalle, Ferris]]* ja *[[Dirty Dancing – kuuma tanssi]]*.

Greyn vanhemmat Joel Grey ja Jo Wilder ovat molemmat näyttelijöitä. Hän harrasti lapsena tanssia ja esiintyikin tanssijana joissakin televisiomainoksissa. Opiskeltuaan New Yorkin Neighborhood Playhouse School of Theaterissa hän aloitti uransa teatterissa. Ensimmäisen elokuvaroolinsa hän teki vuoden 1984 elokuvassa *[[Kovis]]*. Greyn läpimurtona voidaan pitää teinikomediaa *[[Vaihdetaan vapaalle, Ferris]]* (1986), jonka jälkeen hän sai naispääosan tanssielokuvassa *[[Dirty Dancing – kuuma tanssi]]*.

*Dirty Dancingin* jälkeen Greyn ura notkahti, mutta hän jatkoi näyttelemistä niin elokuvissa kuin televisiossakin. Hän näyttelee yhtä pääosista Amazonin vuonna 2015 alkaneessa televisiosarjassa *[[Red Oaks]]*. Syksyllä 2010 Grey voitti *[[Dancing with the Stars (yhdysvaltalainen televisiosarja)|Dancing with the Starsin]]* 11. tuotantokauden.

Grey oli vuodesta 2001 vuoteen 2020 asti naimisissa näyttelijä Clark Greggin kanssa. Heillä on yksi tytär.

## Lähteet

## Aiheesta muualla

*
HWA

**HWA AG** on autourheilutalli, joka kilpailee Saksan vakioautojen sarjassa DTM:ssä. Tallin DTM-debyytti tapahtui vuonna 1988. Talli on voittanut sarjan valmistajien mestaruuden vuosina 1992, 1994, 1995, 2000, 2001, 2003, 2005 ja 2006.

HWA oli alun perin vuonna 1967 perustetun kilpamoottoreita suunnitelleen ja testanneen AMG:n (nykyinen Mercedes-AMG) kilpatalli. Mercedes-Benzin ostettua AMG:n vuonna 1999 erotettiin HWA omaksi yhtiökseen. Lyhenne HWA tulee tallin päällikön ja AMG:n toisen perustajan Hans Werner Aufrechtin nimikirjaimista.

HWA on DTM-toimintansa lisäksi toimittanut moottoreita Formula 3 -sarjoihin.

## Formula 3 -tulokset

## Formula E -tulokset

## Aiheesta muualla

* HWA:n sivusto 
* HWA DTM:n sivustolla
Hajusuola

**Hajusuola** on aine, jota käytetään tajuttoman herättämiseen. Se on kalkin ja jonkin sopivan ammoniumsuolan (yleensä ammoniumkloridin tai ammoniumkarbonaatin) kiinteä seos. Hajusuolassa voi olla myös hajuvettä.

Hajusuolan elvyttävä vaikutus perustuu seoksessa vähitellen muodostuvaan voimakkaanhajuiseen ammoniakkikaasuun. Hajusuolaa sisältävä pullo laitetaan tajuttoman nenän alle. Ammoniakkikaasu ärsyttää nenän ja keuhkojen limakalvoja. Se laukaisee refleksin, jossa hengittämistä säätelevät lihakset toimivat nopeammin. Tajuttoman aivot saavat tällöin enemmän happea ja hän saattaa palata tajuihinsa.

Nykylääketieteessä hajusuolaa ei käytetä.

Joissakin urheilulajeissa ammoniakkia sisältävää valmistetta käytetään suorituskyvyn hetkelliseen parantamiseen, mikä ei ole dopingsäännöissä kiellettyä.

## Lähteet
Teuvo Länsivuori

**Teuvo Pentti ”Tepi” Länsivuori** (s. 9. joulukuuta 1945 Iisalmi, Suomi) on suomalainen entinen ratamoottoripyöräilijä. 

Länsivuori ajoi urallaan 74 MM-osakilpailua, voitti niistä 8 ja voitti tämän lisäksi kolme MM-hopeaa (350- ja 250-kuutioisissa kaudella 1973, 500-kuutioisissa kaudella 1976) sekä yhden MM-pronssin (500-kuutioisissa kaudella 1974). Viimeisin Länsivuoren ajama kisa on vuoden 2007 toukokuussa ajettu Ducati-cupin kisa Botniaringillä. 

## Ura
Länsivuori ajoi uransa ensimmäisen MM-osakilpailun kaudella 1969. Ensimmäisen voittonsa hän otti kaudella 1971 Espanjan GP:ssä ja oli loppupisteissä 10. Kaudella 1972 Länsivuori oli 350-kuutioisissa seitsemäs ja 250-kuutioisissa viides, mutta ei voittanut yhtään kilpailua. Kaudella 1973 Länsivuori otti paikkansa suomalaisen ratamoottoripyöräilyn kuninkaana, kun hänen hyvä ystävänsä Jarno Saarinen menehtyi Monzan kilpailussa kauden alussa. Länsivuori ajoi hopealle sekä 250- että 350-kuutioisissa. Tuon kauden jälkeen Länsivuori osallistui kahteen suurimpaan luokkaan: 500- ja 350-kuutioisiin. Länsivuori panosti erityisesti 500-kuutioisiin, jossa hän ajoi jo avauskaudellaan pronssia. 350-kuutioisissa hän oli kuudes. 1975–1978 Länsivuori ajoi pelkästään 500-kuutioisissa. Parhaimmillaan hän oli toinen vuonna kaudella 1976. Kauden 1978 jälkeen hän lopetti uransa.

Teuvo Länsivuoren urasta kertova näyttely on Iisalmen kauppahallin yhteydessä. Hänelle myönnettiin vuonna 2010 Pro Urheilu-tunnustuspalkinto urastaan kilpamoottoripyöräilijänä.

## Moottoripyöräilyn Grand Prix -tulokset

Tulokset:

## Lähteet
Said Musa

**Said Wilbert Musa** (s. 19. maaliskuuta 1944, San Ignacio) on belizeläinen  juristi, poliitikko ja maansa entinen pääministeri.

Musa syntyi San Ignaciossa ja opiskeli lakia Manchesterin yliopistossa, Englannissa. Myöhemmin hän palasi Belizeen ja liittyi Yhdistyneeseen kansanpuolueeseen. Hän johti puoluetta voitokkaissa parlamenttivaaleissa 1998 ja 2003.  Vuosina 1989–1993 hän toimi maansa ulko- ja opetusministerinä ja vuosina 1998–2008 pääministerinä.

## Lähteet
Maire

**Maire** on suomalainen naisen etunimi.

Maire on kansallisromanttisen kauden nimiä ja nimi tulee sanasta *maire(a)*, joka tarkoittaa 'ihanaa', 'suloista' tai 'armasta'. Tässä merkityksessä sana tunnetaan Kalevalassa.

Suomen almanakassa nimi on ollut vuodesta 1908, ja se kulkeutui yhdessä *Mairi*-nimen kanssa Viroon, missä niitä suositeltiin virolaisperäisinä 1920- ja 1930-luvuilla.

Lähes samoin kirjoitettava nimi **Máire** (äännetään /ˈmˠaː.ɾʲə/) on Maria-nimen irlantilainen muoto.

Vuoden 2019 loppuun mennessä Suomessa on *[[Digi- ja väestötietovirasto]]n* tietojen mukaan 17&nbsp;564 naista saanut nimekseen Maire. Heistä hieman yli puolet on syntynyt 1920- ja 1930-luvuilla.

## Tunnettuja Maireja
* Maire Gullichsen (1907–1990), mesenaatti, useiden kuvataiteisiin liittyvien hankkeiden ideoija ja toteuttaja
* Maire Hahl, *Maire Hohtari* (1929–2022), maastohiihtäjä
* Maire Halava (1911–2004), pianotaiteilija, muun muassa Radion sinfoniaorkesterin pitkäaikainen solisti
* Maire Harme (1927–1986), kirjailija ja suomentaja
* Maire Honkanen (s. 1925), kodin taloustieteen tutkija
* Maire Hyvönen, o.s. *Karila* (1919–2003), elokuvanäyttelijä ja näytelmäkirjailija
* Maire Kukkonen (s. 1955), kestävyysjuoksija
* Maire Lindholm (1930–2023), jousiampuja ja maailmanmestari
* Máire Mhac an tSaoi (1922–2021), irlantilainen kirjailija, runoilija, kirjallisuuskriitikko ja kääntäjä
* Maire Ojonen (1916–1995), kuvataiteilija ja laulaja
* Maire Pohjanheimo (s. 1928), säveltäjä, sanoittaja ja harmonikansoittaja
* Maire Pyykkö (s. 1947), virolais-suomalainen lasitaiteilija ja taidemaalari
* Maire Rautakoski (s. 1927), keilaaja
* Maire Salomaa-Hillman (1911–1991), opistonjohtaja, toimittaja ja nuortenkirjailija
* Maire Suominen (1930–1998), tekstiilialan yrittäjä ja toimitusjohtaja
* Maire Suvanto (1930–2015), näyttelijä ja logonomi
* Maire Tolonen (1919–1985), toimittaja, pakinoitsija, sarjakuvantekijä ja lastenkirjailija
* Maire Tähtinen (1926–2022), koripalloilija
* Maire Vaajakallio (1923–2008), toimittaja ja runoilija
* Maire Virkkunen-Harki (1917–1993), laulaja, laulunopettaja ja muotitaiteilija
* Maire Österdahl, myöh. *Oksanen* (1927–2013), pituushyppääjä.

## Kuvitteellisia Maireja

* Maire Linnainmaa, ekonomi, päähenkilö Veikko Aaltosen ohjaamassa elokuvassa *[[Rakkaudella, Maire]]*

## Lähteet
Sherilyn Fenn

**Sheryl Ann "Sherilyn" Fenn** (s. 1. helmikuuta 1965 Detroit, Michigan, Yhdysvallat) on yhdysvaltalainen näyttelijä. Hän on tehnyt roolin Audrey Hornena elokuvaohjaaja David Lynchin televisiosarjassa *[[Twin Peaks]]*. Hän on vieraillut myös muun muassa televisiosarjoissa *[[Frendit]]* ja *[[Gilmoren tytöt]]*.

Fenn syntyi muusikkoperheeseen. Useiden muuttojen jälkeen perhe asettui Los Angelesiin, jossa 17-vuotias Fenn hakeutui opiskelemaan näyttelemistä Lee Strasberg Instituteen. Fenn on näytellyt lähinnä pienissä elokuvissa ja televisiosarjoissa.

Fenn on seurustellut muun muassa Johnny Deppin kanssa. Fennin täti on rocklaulaja Suzi Quatro.

## Lähteet

## Aiheesta muualla
*
Sergei Krikaljov

**Sergei Konstantinovitš Krikaljov** (s. 28. elokuuta 1958 Leningrad) on venäläinen kosmonautti, joka on ollut mukana kuudella avaruuslennolla. Hän on viettänyt avaruudessa yhteensä 803 päivää, 9 tuntia ja 39 minuuttia, mikä oli avaruudessa vietetyn ajan maailmanennätys ennen kuin Gennadi Padalka ylitti ennätyksen vuonna 2015. Krikaljovia pidetään maailman merkittävimpänä aikamatkustajana, koska hän on kyennyt matkustamaan 0,02 sekunnin verran omaan tulevaisuuteensa.

Krikaljovia kutsutaan ”viimeiseksi neuvostoliittolaiseksi”, koska hän oli avaruusasema Mirillä, kun Neuvostoliitto hajosi vuonna 1991. Viimeksi hän toimi vuonna 2005 Retkikunta 11 -lennolla kansainväliselle avaruusasemalle. Krikaljoville on myönnetty Neuvostoliiton sankarin ja Venäjän federaation sankarin arvonimet sekä Leninin kunniamerkki. 

## Lennot
*Sojuz TM-7 / Mir EO-4: Laukaisu 
*Sojuz TM-12 / Mir LD-3: Laukaisu 
*STS-60 ''Discovery''*: Laukaisu 
*[[STS-88]] [[Endeavour| *Endeavour'']]: Laukaisu 
*Sojuz TM-31 / ISS Retkikunta 1 / STS-102: Laukaisu 
*Sojuz TMA-6 / ISS Retkikunta 11: Laukaisu 

## Lähteet

## Aiheesta muualla
Pleistoanaks

**Pleistoanaks** oli Spartan kuningas vuosina 459 eaa. – 409 eaa. Hän hallitsi Spartaa niin sanotun "ensimmäisen" peloponnesolaissodan aikana. Vuonna 446 eaa. hän perääntyi armeijan kanssa Attikasta, jonka jälkeen häntä syytettiin Spartassa siitä että oli ottanut vastaan lahjuksia ateenalaisilta. Hänet tuomittiin maanpakoon, mutta hänet kutsuttiin takaisin vuonna 428 eaa. Delfoin oraakkeli antaman ennustuksen takia. Hänen poliittiset vastustajansa jatkoivat kuitenkin hänen syyttämistään Spartan vaikeuksista.
Esoteerisuus

**Esoteerisuus** viittaa kätkettyyn tai salattuun tietoon, jonka omaksumiseen vaaditaan erityisiä taitoja, tekoja tai vihkiytymistä, toisin kuin eksoteerinen eli yleisesti saatavilla oleva tieto. Termin merkitys kuitenkin vaihtelee merkittävästi aikakaudesta ja kirjoittajista riippuen.  

Akateemisessa tutkimuksessa esoteerisuus merkitsee opinalaa, jonka tutkimusalueita ovat marginalisoituneet filosofiat ja uskonnolliset liikkeet, kuten gnostilaisuus, kabbala tai uusplatonismi.  

## Etymologia ja määritelmä
Termi tulee tulee muinaiskreikan adjektiivista ”sisäistä” (). Esoteerisen vastakohta on *eksoteerinen* eli yleistajuista ei-salattua tietoa, joka on kaikkien ulottuvilla.

Esoteerisen synonyyminä käytetään usein myös termiä ”okkulttinen". Okkultismi viitaa mihin tahansa salassa harjoitettuun maagiseen tai yliluonnolliseen taitoon. Termi esoteerinen taas sisältää ajatuksen gnosiksesta, joka johtaa yksilön sisäiseen muutokseen, kuten valaistumiseen tai henkiseen uudestisyntymiseen.

## Historia

Länsimaisen esoteerisuuden juuret ovat hellenismin ajan hermetistisissä kirjoituksissa ja juutalaisessa kabbalassa. Antiikin hermetistiset kirjoitukset löydettiin uudelleen renessanssiajalla. 1600-luvulla syntyi ruusuristiläisiä veljeskuntia, jotka yhdistivät hermetismiä ja alkemiaa. 1800-luvun lopulla lisääntynyt kristinuskon epäily johti kasvaneeseen kiinnostukseen okkultismia kohtaan. Spiritualismin ohella tunnetuin aikakauden okkulttinen liike oli teosofia, joka yhdisti länsimaista esoteriaa itämaisiin uskontoihin. Näiden hengellisten liikkeiden opit levisivät 1900-luvun loppupuolella muun muassa new age -liikkeen kautta.

## Esoteerisia koulukuntia ja liikkeitä

* Antroposofia
* Ariosofia
* Druidismi
* Hermetismi
* Hermetic Order of the Golden Dawn
* Illuminati
* Kabbala
* Martinismi
* Mysteeri kultti
* New age
* Ruusuristiläiset

* Satanismi
* Skientologia
* Suufilaisuus
* Temppeliritarit
* Teosofia
* Tiibetin buddhalaisuus
* Thulen seura
* Vajrayana
* Vapaamuurarius
* Wicca

## Merkittäviä esoteerikoita

* Heinrich Cornelius Agrippa von Nettesheim
* John Dee
* Nostradamus
* Paracelsus
* Gerald Gardner

* Eliphas Levi
* Annie Besant
* Helena Blavatsky
* Aleister Crowley
* Anton Szandor LaVey

## Katso myös
*Okkulttismi
*Länsimainen esoteerisuus
*Luettelo uskonnoista ja hengellisistä liikkeistä
* Luettelo okkultistisista symboleista
* Luettelo Suomen esoteerisista yhteisöistä

## Lähteet

## Kirjallisuutta
* 
* 
* 
* 
* 

## Aiheesta muualla
Noor al-Hussein

Kuningatar **Noor al-Hussein **() (s. 23. elokuuta 1951 Washington, DC), joka tunnetaan nimellä *Noor*, on Jordanian kuninkaan Husseinin neljäs vaimo. Noor on amerikkalaissyntyinen ja arabialais-ruotsalais-skottilais-englantilaista syntyperää. 

## Sukutausta
Noor, oikealta nimeltään **Elizabeth Najeeb Halaby** (kutsumanimi *Lisa Halaby*), oli Najeeb Halabyn ja tämän ensimmäinen vaimon Doris Carlquistin tytär. Lisan isä oli entinen Pan Amin pääjohtaja ja entinen ilmailuministeri. Noorin isoisoisä oli Najeeb Elias Halaby, syyrialainen siirtolainen, jolla oli libanonilaista taustaa. Najeeb Elias Halaby oli öljyalalla Texasissa, mutta avasi itämaisen sisustusliikkeen Halaby Galleriesin Texasiin.

## Koulutus
Lisa Halaby kävi koulunsa Yhdysvalloissa. Aluksi hän oli National Cathedral Schoolissa, Washingtonissa, jonka jälkeen hän meni Concord-akademiaan Massachusettsiin. Concordin jälkeen hän meni Princetonin yliopistoon ja valmistui vuonna 1974. 

## Avioliitto ja perhe
Noor on koulutukseltaan arkkitehti ja kaupunkisuunnittelija. Hän työskenteli muun muassa Iranissa ja Jordaniassa. Halaby ja Hussein tapasivat toisensa työmaalla, kun Halaby oli mukana projektissa suunnittelemassa Ammanin uutta lentokenttää. Halaby ja Hussein menivät naimisiin 15. kesäkuuta 1978. Halaby kääntyi islamiin ja vaihtoi nimensä häiden aikana. Elizabethistä tuli Noor, joka tarkoittaa arabiaksi valoa. Hussein kuoli vuonna 1999 non-Hodgkinin lymfoomaan, ja Noor jäi leskeksi.

Kuningas Abdullah II:n äitipuolena Nooria ei voida kutsua Jordanian kuningataräidiksi, vaikka kuninkaan vaimo Rania al-Abdullah on kannattanut arvonimeä. Abdullah II:n äiti on englantilaissyntyinen Muna al-Hussein (Antoinette Avril Gardiner).

Noor ja Hussein saivat neljä lasta.

* Hamzah (s. 29. maaliskuuta 1980), kruununprinssi vuosina 1999–2004
* Hashim (s. 10. kesäkuuta 1981) 
* Iman (s. 24. huhtikuuta 1983) 
* Raiyah (s. 9. helmikuuta 1986)

## Kunnianosoituksia

### Jordanialaiset

*  Al-Hussein bin Alin ritarikunta (1978)
*  Renessanssin ylin ritarikunta (1978)

Lähde:

### Ulkomaalaiset

*  Itävallan tasavallan kunniamitali (Itävalta, 1978)
*  Italian tasavallan ansioritarikunta (Italia, 1983)
*  Laila Utaman perheen ritarikunta (Brunei, 1984)
*  Isabella Katolilaisen ritarikunta (Espanja, 1985)
*  Pyhän Johanneksen ritarikunta (Yhdistynyt kuningaskunta, 1989)
*  Serafiimiritarikunta (Ruotsi, 1989)
*  Hyveiden ritarikunta (Egypti, 1989)
*  Kaarle III:n ritarikunta (Espanja, 1994)
*  Elefanttiritarikunta (Tanska, 1998)

## Lähteet

## Aiheesta muualla
Valeri Poljakov

**Valeri Vladimirovitš Poljakov** (, syntyjään **Valeri Ivanovitš Koršunov**, 27. huhtikuuta 1942 Tula, Venäjän SFNT – 19. syyskuuta 2022) oli venäläinen kosmonautti.

Poljakov pitää hallussaan maailmanennätystä oltuaan avaruudessa yhtäjaksoisesti 437 vuorokautta aikavälillä 8. tammikuuta 1994 – 22. maaliskuuta 1995. Hän jäi eläkkeelle 1. kesäkuuta 1995. Yhteensä urallaan hän oli avaruudessa yli 22 kuukauden ajan.

Kosmonauttiuransa jälkeen Poljakov työskenteli Venäjän terveysministeriössä johtamassa avaruuslentojen terveysohjelmia. Hänelle myönnettiin Venäjän federaation sankarin arvonimi.

Poljakov vaihtoi nimensä sen jälkeen, kun hänen isäpuolensa adoptoi hänet vuonna 1957.

## Avaruuslennot

* Sojuz TM-6 / Sojuz TM-7, 28. elokuuta 1988 – 27. huhtikuuta 1989, 240 päivää, 22 tuntia, 34 minuuttia
* Sojuz TM-18 / Sojuz TM-20, 8. tammikuuta 1994 – 22. maaliskuuta 1995, 437 päivää, 17 tuntia, 58 minuuttia

## Lähteet

## Aiheesta muualla
* Henkilökuva Venäjän ja Neuvostoliiton sankarit -sivustolla 
* Spacefacts.de: Valeri Poljakov
Iriver

**iriver** (aikaisemmin **iRiver**, kokonaan **iriver Limited**), ReignComin tytäryhtiö, on elektroniikkatuotteita valmistava yritys, joka perustettiin 1999 ja jonka pääkonttori sijaitsee Soulissa Etelä-Koreassa. Yhtiö on tunnettu valmistamistaan kiintolevyllisistä tai flash-muistillisista musiikkisoittimista. iriverin tuotteet sisältävät usein USB-massamuistin, FM-radion ja äänen tallennusmahdollisuuden. iriverin ensimmäinen tuote oli iMP-100 vuonna 2000. Se oli kannettava CD-soitin, joka pystyi tallentamaan MP3-tiedostoja CD:lle. Nykyiset iHP-100 (nykyään H100) soittimet (100, 120 ja 140) voivat toistaa MP3-, WMA-, Ogg Vorbis- ja WAV-musiikkitiedostoja. Myös tekstitiedostojen katselu on mahdollista. Mallit H300-sarjasta (320 ja 340) pystyvät toistamaan MP3-, WMV-, Ogg-, WAV-äänitiedostoja sekä AVI-videotiedostoja ja ne pystyvät näyttämään JPEG- ja BMP-kuvatiedostoja.

## Tuotteet

iriverin Euroopasta saatavat tuotteet huhtikuussa 2006 (pieniä puutteita saattaa esiintyä listassa):

### Kovalevylliset mp3-soittimet
*iriver H10-sarja: 5 GB, 6 GB, 20 GB, saatavana punaisen, hopeisen mustan tai tummansinisen värisenä, 16-bittinen värinäyttö sekä radion äänitysmahdollisuus.

*iriver H300-sarja, mahdollisuus kuvien siirtämiseen suoraan digitaalisista kameroista sekä toistamaan Xvid-videoita värinäytöltä. 

### Flash-muistilla toimivat soittimet

*T10 series: (256 MB, 512 MB, 1 GB).
*T20 series: (256 MB, 512 MB, 1 GB).
*T30 series: (256 MB, 512 MB, 1 GB). Ensimmäinen iriverin soitin, joka käyttää AAA-paristoja. Vaatii Windows XP:n toimiakseen firmwarepäivitysten vuoksi.
*H10jr.: (512 MB, 1 GB). Pienempi mutta muuten samanlainen kuin kovalevyllinen H10.

### Kannettavat mediasoittimet
iriver on kehittänyt myös neljä mallia kannettavista mediasoittimista (ääni ja kuva), jotka pystyvät toistamaan useita digitaalisia videoformaatteja sekä sen lisäksi toistamaan ääntä ja näyttämään still-kuvia:
*iriver clix ja clix2 (2GB, 4GB, 8GB).
*PMP-100 ("Portable Media Player") sarja: PMP-120 (20 GB) ja PMP-140 (40 GB).
*PMC-100 ("Portable Media Center").
*iriver U10-sarjan Flash-soittimet (512 MB, 1 GB, 2 GB).
*iriver G10, jota kehitetään parhaillaan toistamaan digitaalista musiikkia, videoita ja pelejä. G10 tulee saataville 4 tai 8 GB kovalevyllä olemalla alle puolet Sonyn PSP:stä.

## Aiheesta muualla

*iriverin virallinen kotisivu
Agis IV

**Agis IV** () oli Spartan kuningas noin vuosina 245–241 eaa. 

Hänen isänsä oli kuningas Eudamidas II. Kun Agis nousi valtaistuimelle oli Spartan entinen yhteiskunta päässyt rappeutumaan. Spartan kansalaisia oli tuolloin vain noin 700. Suurin osa maasta oli myös sadan rikkaimman kansalaisen omistuksessa. Agis yritti saada spartalaiset palaamaan entiseen Lykurgoksen alullepanemaan järjestukseen. Tässä Agista auttoi Lysandros, Aigospotamoin taistelun sankarin Lysandroksen sukulainen. Myös Agiksen äiti Agesistrata tuki poikaansa. Agis valitsi Lysandroksen eforiksi, ja ensitöikseen hän ehdotti spartalaisille Agiksen haluamia uudistuksia. Ehdotuksen mukaan kaikki velat tultaisiin mitätöimään. Lakonian maatilat tultaisiin jakamaan uudelleen 19&nbsp;500 osaan joista spartalaiset saisivat 4&nbsp;500 osaa ja perioikit 15&nbsp;000. Uusia Spartan kansalaisia tultaisiin värväämään perioikkien ja ulkomaalaisten joukosta. Spartan toinen kuningas Leonidas II sai kuitenkin apellan torjumaan ehdotuksen. 

Agis sai Leonidaan syrjäytetyksi, ja tilalle kuninkaaksi nousi Kleombrotos. Tämän jälkeen Agis sai apellan hyväksymään Lysandroksen ehdotuksen, mutta vain lainojen mitätöiminen ehdittiin panna käytäntöön ennen kuin Agis joutui lähtemään sotaan Aitolian liittoa vastaan. Agiksen poissa ollessa hänen vastustajansa syrjäyttivät Kleombrotoksen, ja Leonidas sai taas palata Spartan kuninkaaksi. Kun Agis palasi Spartaan, hänet teloitettiin. 

## Aiheesta muualla

* Kuninkaallinen vallankumousmies vanhassa Spartassa. Uudistusyrityksen kaamea loppu, Iltalehti, 20.9.1930, nro 216, s. 2, Kansalliskirjaston digitaaliset aineistot
Kiinan Superliiga

**Kiinan Superliiga** on Kiinan miesten jalkapallon pääsarja. Se toimii Kiinan jalkapalloliiton alaisuudessa. Sarja perustettiin vuonna 2004 korkeimmaksi sarjatasoksi entisen A-liigan tilalle, joka nykyään on toiseksi korkeimpana sarjatasona. Sarjaa pelattiin aluksi 12 joukkueella kaudella 2004, mutta joukkuemäärää kasvatettiin kahdella vuonna 2005 ja nykyiseen 16 joukkueen sarjaan siirryttiin vuonna 2006.

## Pelisysteemi
Sarjassa pelaa 16 joukkuetta, jotka kauden aikana kohtaavat toisensa kaksi kertaa, kotona ja vieraissa.  Sarjan kaksi viimeistä joukkuetta putoaa toiseksi korkeimmalle sarjatasolle A-liigaan, josta puolestaan kaksi parasta joukkuetta nousee pudonneiden tilalle Superliigaan. Liigan kaksi parasta joukkuetta pääsevät Aasian Mestarien liigaan.

## Mitalistijoukkueet

## Joukkueet kaudella 2025

## Lähteet

## Aiheesta muualla
* Virallinen sivu
Immunoglobuliini A

**IgA** eli **immunoglobuliini A** on vasta-aine, jonka tärkein toimintapaikka on limakalvojen pinnalla mm. ruuansulatuskanavassa ja hengitysteissä, jossa se ensimmäisenä kohtaa mikrobin.

Näillä pinnoilla IgA tarttuu mikrobeihin ja estää mikrobien kiinnittymisen soluun. Limakalvoilla IgA esiintyy dimeerinä, eli siinä on kaksi perusyksikköä yhdistyneenä J-ketjun välityksellä, mikä mahdollistaa IgA:n kulkeutumisen limakalvon läpi.

Veressä IgA esiintyy monomeerinä, ja se voi toimia IgG:n tavoin, kuitenkin sen toiminta on heikompaa ja saattaa jopa estää IgG:n toimintaa.

Synnynnäisiä IgA-puutoksia esiintyy ihmisillä ja heillä limakalvoilla on IgM-luokan vasta-aineita hoitamassa etuvartioasemaa. Sammakoilla ja matelijoilla ei esiinny lainkaan IgA-vasta-aineita, vaan niiden limakalvoilla on IgM-vasta-aineita.

## Lähteet
EPC

**EPC** (**Electronic Product Code**), eli sähköinen tuotekoodi. Kansainvälisessä käytössä oleva koodi on tallennettu sähköisesti RFID-tunnisteeseen. EPC on 64- tai 96-bittinen koodi, joka on jaettu numerosarjoihin jotka sisältävät tietoa kuten valmistajan ja tuotteen tyypin. Suurin ero vanhan tuotekoodin UPC:n ja EPC:n välillä on se lisätieto mikä voidaan mahduttaa EPC-numeron suurempaan merkkimäärään. Jokainen EPC-numero on yksilöllinen, jolloin jokainen tuote tuoteryhmän sisällä on yksilöity, toisin kuin UPC-numerossa, jotka yleensä yksilöivät yksittäisten tuotteiden sijasta kokonaisia tuoteryhmiä.

EPC-numero sisältää seuraavat asiat:
* Alkutunniste, mikä määrittää pituuden, tyypin, rakenteen, version ja EPC-sukupolven
* Hallinnointinumero, mikä määrittää yhtiön tai yhtiömuodon
* Objektiluokka, mikä määrittää SKU:n (stock keeping unit)
* Sarjanumero, mikä on tietty ilmentymä objektiluokassaan

EPC järjestelmän loi Auto-ID Center Massachusettsin teknillisessä korkeakoulussa. Nyt järjestelmää hallinnoi EPCglobal, joka on EAN Internationalin ja UCC:n (Uniform Code Council) yhteishanke.

## EPCglobal Network
EPCglobal Network on joukko teknologisia ratkaisuja, jotka mahdollistavat tuotteen välittömän ja automaattisen tunnistamisen, sekä tietojen jakamisen logistiikkaketjussa.

EPCglobal verkko käyttää radiotaajuuksien etätunnistamista (RFID) mahdollistaakseen tiedon tarkemman seuraamisen logistiikkaketjussa. Verkko koostuu viidestä keskeisestä elementistä: sähköinen tuotekoodi (EPC), ID systeemistä (RFID-tunnisteet ja -lukijat), Objektien nimipalvelusta, Physical Markup Language (PML) ja Savant.

EPC-numero on suunniteltu yksilöimään tietty tuote logistiikkaketjussa. EPC-numero sijaitsee tuotteessa esimerkiksi tarrassa, joka koostuu mikrosirusta ja antennista, muodostaen RFID-tunnisteen. Tunniste kommunikoi RFID-lukijan kanssa. Lukija välittää EPC-numeron järjestelmälle, josta käytetään nimitystä Objekti nimipalvelin. Nimipalvelin kertoo tietojärjestelmälle, mistä löytää tietoa kyseisestä tuotteesta.

Physical Markup Language (PML), on ohjelmointikieli, jota käytetään määrittämään tietoa EPCglobal Networkin fyysisissä objekteissa.

Savant on ohjelmisto, joka toimii EPCglobal Networkin keskusjärjestelmänä. Savant hallinnoi ja siirtää tietoa siten, että se ei ylikuormita olemassa olevia yhtiöllisiä ja julkisiaverkkoja.

## Aiheesta muualla
*EPCglobal Homepage 
*Auto-ID Labs  – Entinen Auto-ID Center
Otaviitti

**Otaviitti** (CdCO3) on harvinainen kadmiumkarbonaattimineraali. Se on rakenteellisesti yhtenevä kalsiitin kanssa. Sen väri on valkoinen tai hieman kellertävä; se saattaa joistain kohdin olla hieman punertava tai keltaisenruskea. Otaviitin kovuus on 3,5–4 Mohsin asteikolla ja ominaispaino on 5,03 g/cm³. 

Se löydettiin ensimmäistä kertaa 1906 Tsumebissa, Namibiassa.

## Lähteet

## Aiheesta muualla
* Mindat: Otavite 
* Webmineral: Otavite Mineral Data
Vartalomaalaus

**Vartalomaalaus** eli **body painting** on ihon osittaista tai kokonaista maskeerausta ja koristelua. Vartalomaalaus on kehotaidetta, jossa iholle luodaan erilaisten värien, sapluunoiden ja muiden apuvälineiden avulla kuva halutusta aiheesta.

Tekniikassa pääasiallisena apuvälineenä käytetään ihomaaleja ja meikkejä, mutta kokonaisuutta luodessa apuna voidaan käyttää esimerkiksi irto-osia, koruja, vaatteita tai muuta rekvisiittaa. Vartalomaalausta tehdään perinteisesti siveltimillä ja sienillä, mutta myös kynäruiskua käytetään yleisesti. Joissakin määrittelyissä myös tatuoinnit ja hennatatuoinnit on luettu body painting -käsitteen alle.

Perinteinen vartalomaalauksen muoto on lasten kasvomaalaus. Näyttämö- ja teatterimaailmassa näyttelijät voidaan maskeerata näyttämään joltakin tietyltä näytelmän hahmolta. Vartalomaalausta voidaan käyttää myös muotinäytöksissä, mainoksissa, tapahtumissa ja messuilla sekä erilaisissa promootioissa. Iholle voidaan esimerkiksi maalata vaatteet, joita ei välttämättä erota oikeista ilman tarkempaa ja lähempää tarkastelua. Vartalomaalausta voidaan käyttää elementtinä myös taidevalokuvauksessa.

## Katso myös
* Corpse paint

## Aiheesta muualla

*World Body Painting Association  
*The World Bodypainting Festival
Winter Challenge

**Winter Challenge** on vuonna 1991 julkaistu Accoladen talviurheiluaiheinen tietokonepeli. Pelissä pelattavia talviurheilulajeja ovat pikaluistelu, maastohiihto, ampumahiihto, mäkihyppy, rattikelkkailu, ohjaskelkkailu, pujottelu ja syöksylasku. Lajeja on mahdollista pelata harjoitusmuodossa tai kilpailumuodossa, jonka ohjelmassa ovat kaikki lajit.
Salarakkaat

**Salarakkaat** on Suomessa julkisuuden henkilöiden "salarakkaina" suuren yleisön tietoon tulleiden Martina Aitolehden ja Marika Fingerroosin muodostama lauluduo. Se julkaisi esikoissinglensä *Salarakas* vuoden 2005 heinäkuussa, mitä seurasi syksyllä kokopitkä albumi *[[Salarakkaat (albumi)|Salarakkaat]]*, joka sisältää 12 musiikkikappaletta. 

## Aiheesta muualla
* Virallinen sivu
*
Immunoglobuliini M

**Immunoglobuliini M** eli **IgM** on poikkeuksellinen immunoglobuliini: se on pentameerinen ja se pystyy kiinnittymään kymmeneen antigeenideterminanttiin. Yhden IgM-molekyylin kaikki kymmenen aktiivikohtaa ovat identtisiä, joten antigeenideterminanttienkin tulee olla identtisiä, mikä usein on asian laita mikrobien pinnalla.

IgM pystyy neutraloimaan bakteerien toksiineja. Se ei pysty suoraan opsonoimaan mikrobeja mutta voi tehdä sen välillisesti käynnistämällä komplementin.

IgM-vasta-aineita esiintyy runsaasti infektion alussa ja sen aikana. IgM-vasta-ainepitoisuuden määrityksellä voidaan selvittää onko infektio sairastettu äskettäin vai jo aikaisemmin. Jos infektio on sairastettu äskettäin, IgM-vasta-ainetasot ovat korkeat kyseiselle antigeenille, mutta jos infektio on sairastettu jo aiemmin, IgM-taso on matala ja IgG korkeampi.
Millennium Tower (Wien)

**Millennium Tower** on 202 metriä korkea pilvenpiirtäjä Wienissä Itävallassa. Rakennuksessa on 51 kerrosta ja se on valmistunut uutenavuonna 2002, josta se on saanut nimensäkin. Millennium Tower on Wienin ja Itävallan toiseksi korkein rakennus DC Tower 1:n jälkeen. Rakennus toimii sekä toimisto- että asuinrakennuksena.

## Lähteet
Ranskan vaakuna

Ranskan viidennellä tasavallalla ei ole virallista lainsäädäntöön perustuvaa vaakunaa tai vastaavaa tunnusta, vaan virallisina tunnuksina toimivat Ranskan lippu ja tunnuslause *[[Vapaus, veljeys ja tasa-arvo|Liberté, Égalité, Fraternité]]* (vapaus, tasa-arvo, veljeys). Nykyisin eräissä tapauksissa vaakunan tapaan käytettävä kuvio on taiteilijan näkemys vuodelta 1912. Kuvio on liktorien *fasces*, jonka päälle on asetettu ristikkäin tammen ja oliivipuun oksat symboloimaan jatkuvuutta ja rauhaa, sekä eräänlainen kilpi, jonka uloimmat päät kohoavat ja muodostavat leijonan ja kotkan pään. Kilvessä keskellä olevat kirjaimet RF tarkoittavat Ranskan tasavaltaa (). Yhdistelmä on alun perin Jules-Clément Chaplainin suunnittelema. Sitä käytettiin III:n tasavallan aikana ulkoministeriössä 29. heinäkuuta 1912 lähtien. Tässä tarkoituksessa symbolia käytetään yhä edelleen, siis varsinkin maan konsuliedustuksen tunnuksena.

Taiteilija Robert Louis uudisti kuvion vuonna 1953, kun ministeriöiden välinen neuvosto oli sitä pyytänyt 3. kesäkuuta samana vuonna. Ministeriöiden välisen neuvoston oli tarkoitus vastata Yhdistyneiden kansakuntien sihteeristön pyyntöön, jossa haluttiin kokoushuoneen seinille kunkin jäsenmaan virallinen vaakuna. Neuvosto kohtasikin ylitsepääsemättömiä vaikeuksia ja suositteli hallitukselle, että III:n tasavallan diplomaatti- ja konsuliedustuksen ulkomailla käyttämä eräänlainen tunnus tulisi neljännen tasavallan symboliksi, kunnes lopullinen ja parempi vaihtoehto löydetään.

Ranskalla ei ole ollut virallista vaakunaa 4. syyskuuta 1870 jälkeen. Ei ole virallisia hallinnon säädöksiä, jolla voitaisiin esimerkiksi rangaista erilaisten tasavaltalaisten tunnusten käyttämisestä. Kyseessä oleva tunnuskuvio ei noudeta vaakunaa koskevia heraldisia sääntöjä. Tämä sen takia, että Ranskassa heraldiikan katsotaan olevan aristokraattista taidetta ja muistuttavan ancien régimestä. Yleisemmin valtion virastojen tunnuksena on vaakunakilpi, jossa on trikolorin kolme väriä ja isot kirjaimet RF.

Syyskuussa 1999 Ranskan hallitus hyväksyi uuden kansallisen tunnuksen, johon sisältyy tasavallan motto *Liberté, Égalité, Fraternité*, sekä taustana olevat trikolorin värit, joista valkoinen kuvaa Tasavallan henkilöitymäksi muodostunutta Marianne-neitoa.

## Katso myös
*Ranskan vanhat vaakunat
Ajopiirturi

**Ajopiirturi** on laite, joka piirtää ajopiirturikiekolle kuvaajaa ajoneuvon nopeudesta ajan suhteen. Ajopiirturi on lakisääteisesti pakollinen kuorma- sekä linja-autoissa. Ajopiirtureita käytetään myös joissain liikennetraktoreissa. Suomessa piirturipakko astui voimaan vuonna 1978.

Ajopiirturin kiekosta nähdään ajoneuvon ajonopeus, kuljettu matka sekä kuljettajan työ- ja taukoajat. Kiekosta tulee näkyä kuka kiekolla on ajanut sekä kuljetettujen ajoneuvojen rekisterinumerot. Kiekko on aina kuljettajakohtainen. Kuljettajan on pidettävä ajossa mukanaan 28 edeltävän päivän kiekot. 28 päivän jälkeen säilytysvelvollisuus siirtyy ajoneuvon haltijalle yhden vuoden ajaksi.

Yksinkertaisimmillaan ajopiirturi on nopeusmittarin taakse asetettava, vakionopeudella pyörivä pahvikiekko, johon nopeusmittarin viisariin kiinnitetty neula piirtää nopeuden kuvaajaa ajan funktiona. Tällöin kiekko tulee vaihtaa uuteen vähintään 24 tunnin välein. Ajopiirturin läheisyydessä on valitsin, jolla piirturille kerrotaan tekeekö kuljettaja työtä, viettää taukoa tai odottaa esimerkiksi lastaukseen pääsyä. Uudet piirturit siirtyvät automaattisesti piirtämään ajamista, kun ajoneuvo alkaa liikkua, mutta vanhimmissa piirtureissa myös ajon valitseminen pitää suorittaa käsin. Yhteen ajopiirturiin voidaan asettaa kaksi piirturin kiekkoa, joista toinen on varakuljettajan. Kun varakuljettaja ja kuljettaja vaihtavat paikkaa, myös kiekkojen paikka piirturissa pitää vaihtaa.

## Digitaalinen ajopiirturi

Uusissa, 1. toukokuuta 2006 jälkeen rekisteröidyissä kuorma- ja linja-autoissa pitää olla vanhan pahviselle kiekolle piirtävän ajopiirturin sijaan digitaalinen ajopiirturi. Niissä kuljettaja syöttää laitteeseen vuoron aluksi luottokortin kokoisen kuljettajakorttinsa. Kuljettajan pitää myös syöttää valtio, jossa ajo aloitetaan sekä ajon loputtua valtio, johon ajo lopetettiin. Ajopiirturi tallentaa tiedot ajoneuvosta, ajoajasta ja -nopeuksista sekä muista ennen pahviselle kiekolle mekaanisesti tallennetuista tiedoista sekä kuljettajakortille että ajopiirturin muistiin. Digitaalinen ajopiirturi voi ilmoittaa äänimerkein, kun lakisääteinen lepoaika lähestyy tai ajoaika on loppumaisillaan.

## Lähteet

## Aiheesta muualla
* Liikenteen Turvallisuusvirasto TraFi – Digitaalinen piirturikortti
Matalalattiabussi

**Matalalattiabussi** on nimensä mukaisesti bussi, jonka lattia on erityisen matalalla, jotta vanhukset, liikuntarajoitteiset ja lastenvaunujen kanssa liikkuvat pääsevät helpommin ajoneuvoon ja sieltä pois. Bussissa on *niiausominaisuus*: sen ilmajousituksen painetta lasketaan, jolloin ovien puoleinen sivu laskeutuu alas. Näin se on mahdollisimman lähellä maan pintaa. Asiakkaan noustua bussiin alennettu sivu nousee normaaliasentoon. Bussin moottoritila on sijoitettu yleensä takaosaan.

Matalalattiabussien valmistuksen pioneeri oli saksalainen Neoplan. Matalalattiabussien suosio taajamissa on kasvanut 2000-luvulla.

Matalalattiabussityyppejä ovat etumatala ja kokomatala. Etumatalassa bussissa lattia nousee keskivaiheilla niin, että takaovella katutasolle on yksi tai kaksi askelmaa. Kokomatalan bussin matalalattiaosuus jatkuu yhtä matalalla etuovelta takaovelle.

## Katso myös
*Esteettömyys
* Korkealattiabussi

## Lähteet

## Aiheesta muualla
Helena Notkonen

**Anja Helena Notkonen** (oik. *Anja Heleena Notkonen-Sipilä*; 21. kesäkuuta 1936 Helsinki – 26. marraskuuta 2007 Helsinki) oli suomalainen näyttelijä. Notkonen näytteli useissa suomalaisissa televisiosarjoissa. Hänet muistetaan esimerkiksi ''Ruusun aika'' ja Sydän toivoa täynnä -sarjoista. Kahdessa Uuno-elokuvassa, *[[Uuno Turhapuron aviokriisi]]* ja *[[Uuno Turhapuron muisti palailee pätkittäin]]*, Notkonen näytteli Sörsselssönin vaimoa Elviira Sörsselsöniä. Notkosen ensimmäinen merkittävämpi rooli oli elokuvassa *[[Mies joka ei osannut sanoa ei]]*. Notkonen näytteli ''Salatuissa elämissä'' Piitu Uskin esittämän Laura Kivirannan äitiä Eila Kivirantaa vuosina 2000, 2003 ja 2004.
Helena Notkonen teki ainutlaatuisen uran soveltavan teatterin pedagogina erityisesti kehitysvammaisten parissa.
Hän kuoli Helsingissä 71-vuotiaana marraskuussa 2007. Notkonen oli aiemmin naimisissa Jukka Sipilän kanssa, jonka kanssa he saivat kaksi tytärtä.  Notkonen on haudattu Hietaniemen hautausmaalle.

## Lähteet

## Aiheesta muualla
* 
*
Lentokoulu

**Lentokoulu** on koulu, jossa lento-oppilaalle opetetaan lentokoneella lentämistä sekä muita lentämiseen olennaisesti liittyviä taitoja, kuten sääoppia. Opetus muodostuu tietystä määrästä lento-tunteja sekä teoriaopetusta. Autokoulun tapaan lentokoulutuksen loppupuolella oppilas todistaa teoriaosaamisen teoriakokeella ja lentotaidon tarkastuslennolla. 

## Opetus
Lentokoululle ilmailuviranomainen asettaa vaatimuksia teoriaopettajien, lennonopettajien ja opetusmateriaalin suhteen. Lentokoulun johtajalle ja päälennonopettajalle asetaan erityisiä vaatimuksia, he ovat vastuussa koulutuksen tasosta ja lentokoulutuksen turvallisuudesta.

Lentokoulun käynyt henkilö saa lentolupakirjan, joka oikeuttaa tietyntyyppisillä lentokoneilla ja -aluksilla lentämiseen.

## Lentokoulutoiminta Suomessa
Suomen suurin lentokoulu on Porissa toimiva Suomen Ilmailuopisto, joka kouluttaa pääasiassa Finnairin lentäjiä, mutta myös muut lentoyhtiöt palkkaavat lentäjiään kyseisestä koulusta. Myös valtio-omisteinen Patria kouluttaa lentäjiä. Liikennelentäjäksi voi kouluttautua myös kotimaisissa pienyhtiöissä, kuten BF-Lento, Salpauslento ja Aeropole. Koulutusta yksityislentäjän lupakirjaa varten antavat edellä mainittujen lisäksi myös Blue Skies, Airspark, Constella Aviation, Lentokoulu V Fly, sekä useat lentokerhot. 

Lentokoulutusta voi saada myös asevelvollisuusaikana Puolustusvoimissa.

## Historia
Maailman ensimmäisen lentokoulun perusti taitolentäjä Earl S. Daugherty vuonna 1919 Long Beachin lentoasemalle.

## Katso myös
* Lentokoulutus Suomessa
Euston Tower

**Euston Tower** on pilvenpiirtäjä Lontoossa, Regent's Parkin eteläpuolella. Rakennuksessa on 36 kerrosta ja se on 124 metriä (407 jalkaa) korkea. 

Se oli vuoteen 1997 saakka Capital FM:n toimistorakennus, kunnes yhtiö muutti Leicester Squarelle. Vastavalmistuneen remontin jälkeen rakennuksen alakertaan on avattu kauppoja ja kahviloita.

## Lähteet
Immunoglobuliini G

**IgG**-molekyyli on ihmisen yleisin vasta-aine, ja sitä on 2/3 kaikesta immunoglobuliinista.

## Rakenne ja toiminta

IgG-vasta-aine on aina monomeerimuodossa. IgG suojelee elimistöä viruksilta, bakteereilta ja sieniltä neutraloimalla bakteerien toksiineja, opsonoimalla bakteereja ja käynnistämällä komplementin.

IgG-molekyylit voidaan jakaa neljään luokkaan, joista suurin on IgG1-alaluokka, johon kuuluu valta-osa proteiiniantigeenien vasta-aineista. IgG2-vasta-aineita muodostuu erityisesti hiilihydraattiantigeenejä vastaan. IgG3- ja IgG4-luokan vasta-aineita on vain hyvin vähän.

## Esiintyminen

Makrofageilla on IgG-reseptoreita, joilla ne tunnistavat mikrobin antigeeniin tarttuneen IgG-molekyylin ja fagosytoivat sen.

## Eväs-IgG

Vastasyntyneellä lapsella on äidiltä istukan läpi saatuja IgG-vasta-aineita, joita kutsutaan eväsimmunoglobuliineiksi. Nämä äidiltä saadut IgG-molekyylit suojaavat vauvaa vastasyntyneenä, jolloin vauvan oma immunoglobuliinituotanto on vähäistä. Eväs-IgG:stä voi olla myös haittaa. Jos Rh-positiiviselle sikiölle siirtyy Rh-negatiiviselta äidiltä anti-Rh-vasta-aine, voi se olla sikiölle kuolemaksi.

IgG:tä erittyy myös äidinmaitoon, jolloin vasta-aineet imeytyvät vauvaan suoliston kautta.

## Lähteet
Strontianiitti

**Strontianiitti** (SrCO3) on strontiumkarbonaattimineraali. Sen on nimetty skotlantilaisen Strontianin kylän mukaan, mistä se löydettiin ensi kertaa. Strontianiitti on väriltään valkoinen, hieman vihertävä tai kellertävä. Se on tärkeä raaka-aine strontiumin valmistuksessa. Sitä louhitaan varsinkin Saksassa ja Yhdysvalloissa.

## Lähteet

## Aiheesta muualla
* Mindat: Strontianite 
* Webmineral: Strontianite Mineral Data 
* Handbook of Mineralogy: Strontianite (pdf)
Jan Lundell (jääkiekkoilija)

**Jan Lundell** (s. 26. marraskuuta 1973 Helsinki) on suomalainen jääkiekkovalmentaja sekä uransa lopettanut jääkiekkomaalivahti. Hän pelasi yhteensä kolmellatoista eri kaudella Helsingin IFK:ssa ja päätti uransa kauteen 2011–2012. Kaudesta 2012–2013 alkaen hän on vastannut seuran maalivahtivalmennuksesta.

Lundellia pidetään IFK-fanien keskuudessa seuraikonina. Hän on pelannut kuudessa eri SM-liigajoukkueessa ja myös ulkomailla Ruotsissa Frölunda HC:ssa, Saksassa Augsburgissa ja Tanskan Rødovressa. Kaudella 2008–2009 Lundell pelasi Tšekin toiseksi korkeimmalla sarjatasolla KLH Chomutovin joukkueessa. Lundell on voittanut HIFK:ssa mestaruuden kaudella 2010–2011 ja pronssia kaudella 2003–2004.

Lundell on SM-liigan historian vanhin liigaottelussa pelannut pelaaja. Hän pelasi 46-vuotiaana minuutin ja kuusi sekuntia 9. tammikuuta 2020 HIFK:n ottelussa SaiPaa vastaan. Hän puki joukkueen varamaalivahdiksi vain hetkeä ennen ottelua Atte Engrenin sairastuttua ja hänet vaihdettiin ottelun lopussa kentälle. Lundellille merkittiin yksi torjunta HIFK:n 4–1 voitoon päättyneessä ottelussa. Hänen poikansa Anton pelasi HIFK:n joukkueessa samassa ottelussa. Kaudella 2019–2020 vanhin aktiivipelaaja ennen Lundellin paluuta oli seitsemän vuotta nuorempi Jani Tuppurainen.

Lundellin pojat Anton ja Kasper ovat molemmat ammattilaistason jääkiekkoilijoita.

## Lähteet
* 
* 
* 

### Viitteet
Dori (Burkina Faso)

**Dori** on kaupunkikunta sekä Sahelin alueen ja Sénon provinssin hallinnollinen keskus Burkina Fasossa. Se sijaitsee 265 kilometriä Ouagadougousta koilliseen. Kunnassa on 180&nbsp;500 ja kaupunkialueella 46&nbsp;600 asukasta (vuonna 2019, väestönlaskenta).

## Maantiede ja väestö
Dorin kunnan pinta-ala on 2&nbsp;532 neliökilometriä. Se rajoittuu pohjoisessa Gorom-Goromin ja Falangountoun, idässä Seytengan, kaakossa Sampelgan, etelässä Banin ja lännessä Gorgadjin kuntiin. Alue on pinnanmuodostukseltaan etupäässä suurten hiekkadyynien leimaamaa tasankoa. Se kuuluu Nigerin sivujoen Gourouolin vesistöalueeseen.

Seutu kuuluu Sahelin ilmastovyhykkeeseen. Vuotuinen sademäärä on 400–500 millimetriä. Epäsäännöllinen sadekausi kestää kesäkuusta elokuuhun. Keskilämpötila vaihtelee joulu-tammikuun 25,5 ja maalis-huhtikuun 34,5 asteen välillä. Luonnonvarainen kasvillisuus on lähinnä metsä- ja pensasaroa.

Kuntaan kuuluu kahdeksan kaupunginosaa ja 78 kylää. Asukkaista 70,1 % on fulbeja, 8 % moseja, 5,5 % songhaita, 3,6 % gurmia, 3 % djermoja ja 2,5 % belloja. Muslimeja on 91 %, katolisia 5,5 % ja protestantteja 3,8 %.

## Historia
Dori on perinteisen Liptakon emiirin asuinpaikka. Se oli siirtomaa-aikana hallintopiirin ja vuodesta 1974 Sahelin departementin keskus. Dori sai kunnallishallinnon vuonna 1979.

## Liikenne, talous ja palvelut
Dori on ympäröivän maatalousalueen taloudellinen ja liikennekeskus. Sen kautta kulkevat Ouagadougousta Malin rajalle johtava valtatie RN3 sekä Djibon ja Nigerin rajan välinen RN23.

Paikallisia elinkeinoja ovat maanviljely, karjanhoito, metsätalous, kalastus, käsityöammatit, kaupankäynti ja liikenne. Tärkeimmät viljelykasvit ovat hirssi, durra, maissi, maapähkinä, seesami, lehmänpapu, maapapu ja vihannekset. Tuotantoeläimiä ovat naudat, lampaat, vuohet, aasit, hevoset, vähäisessä määrässä siat ja kamelit sekä siipikarja. Kaupungissa on liikenneasema ja keskustori. Teollisuutta ei ole juuri lainkaan. Seudulla harjoitetaan kullankaivua perinteisin ja nykyaikaisin menetelmin.

## Matkailu ja nähtävyydet
Alueen matkailupotentiaali perustuu Sahelin maisemiin ja luontoon ja sen asukkaiden kulttuuriperinteisiin. Paikallisena nähtävyytenä mainitaan Djongan hiekkadyynit. Kaupungin majoituspalvelut ovat vaatimattomia, ja matkailu on lakannut vuonna 2015 alkaneiden levottomuuksien seurauksena.

## Lähteet

## Aiheesta muualla
Kongoussi

**Kongoussi** on kaupunki Burkina Fasossa. Se on Bamin provinssin pääkaupunki. Asukkaita Kongoussissa oli vuoden 2006 väestönlaskennan mukaan 68 807. Kongoussissa puhutaan ranskan lisäksi mossien kieltä moréa, onhan kaupungilla pitkät juuret mossien historiassa.

## Lähteet
Bam (järvi)

**Bam** on järvi Burkina Fasossa lähellä Kongoussin kaupunkia. Järvi on kuivumassa, mikä merkitsee uhkaa läheisen kylän ruoantuotannolle.
## Lähteet
Ari Valjakka

**Ari Eero Juhani Valjakka** (s. 27. toukokuuta 1941 Suonenjoki) on suomalainen toimittaja, *[[Turun Sanomat|Turun Sanomien]]* päätoimittaja vuosina 1990–2006. Hän on toiminut myös *[[Uusi Suomi|Uuden Suomen]]* päätoimittajana 1989–1990, Metalliteollisuuden työnantajaliiton apulaisjohtajana, Wärtsilän henkilöstöjohtajana sekä Suomen Työnantajain tiedotusjohtajana, BBC World Servicen toimittajana 1967–1970 ja Ylen uutisten toimitussihteerinä 1965–1967. Hän toimitti Ylen radiouutisten ensimmäisen lähetyksen syyskuussa 1965, ja häntä kuultiin radiossa viimeksi vuonna 2015, Ylen oman radiouutistoiminnan täyttäessä 50 vuotta (ennen vuotta 1965 Yleisradion radiouutiset tuotti yksinomaan STT).

Valjakka valmistui ylioppilaaksi 1960 Mikkelin Lyseosta ja kansakoulunopettajaksi Jyväskylästä 1963. Lisäksi hän opiskeli Lontoossa Holborn Collegessa vuosina 1967–1969. Hän harrastaa lukemista.

Valjakka on ollut vuosikymmeniä mukana SOS-lapsikyläyhdistyksen toiminnassa ja oli 20 vuotta sen johdossa.

Ari Valjakan veljiä olivat arkkitehdit Raimo ja Ilmo Valjakka.

## Lähteet
* *Kuka kukin on 2003*, s. 1079. Helsinki 2002. 
* Parkkonen, Mika: Ari Valjakka lähti SOS-lapsikyläyhdistyksen puheenjohtajan paikalta. *Helsingin Sanomat* 25.4.2006.

### Viitteet